Polisie verwelkom ma se swaar vonnisDie ma en pa tydens hul hofverskyning. Foto: Daniëlla van Heerden/eNuus Lt.genl. Zukiswa Mbombo, polisiekommissaris van Noordwes, het die vonnisoplegging van ŉ vrou, wat erken het dat sy haar laerskoolseun verkrag en haar gestremde dogter op ‘n bed vasgedruk het sodat die kind se pa haar kon verkrag, verwelkom. Die 37-jarige vrou het Maandag skuldig gepleit op sowat 30 aanklagte teen haar, en het erken dat sy drie van haar vier kinders tussen 2007 en 2009 by die seksdade betrek het. Die kinders was onderskeidelik sewe, nege en 15 jaar oud toe die misdade in Zeerust, Noordwes gepleeg is. Die oudste dogter (nou 19) is serebraal gestremd. Die ouers is in 2010 in hegtenis geneem nadat die kinders se onderwysers agterdogtig geraak en die saak by die welsyn aangemeld het. Die kinders is daarna na ŉ plek van veiligheid geneem, waar hulle steeds aanbly. Die vrou het onder andere erken dat sy seks met haar laerskoolseun gehad het om haar seksdrange te bevredig en die pa gehelp het om hul twee dogters te verkrag. Sy sê sy was self verkrag toe sy ŉ kind was. Die vrou is Maandag 12 keer lewenslank plus 80 jaar tronkstraf gevonnis. Sy is ses keer lewenslank gevonnis vir verkragting, ses keer lewenslank vir gedwonge verkragting en 20 jaar vir vier ander aanklagte wat seksuele aanranding, gedwonge seksuele aanranding, en om kinders te dwing om na seksuele dade te kyk, insluit. Die vrou is ook gevonnis vir kindermishandeling en verwaarlosing. Ondanks die vrou se skulderkenning en verklaring, het die pa (51) die aanklagte teen hom ontken en die egpaar se sake is van mekaar geskei. Sy saak is tot 5 September uitgestel en daar is gelas dat hy vir 30 dae lank sielkundige waarneming moet ondergaan. Welsynswerkers beskryf die geval as een van die ergste gevalle van kindermishandeling die afgelope dekade. Die ouers se name mag nie bekendgemaak word nie om die kinders se identiteite te beskerm. “Ons veroordeel die voorval ten sterkste, veral omdat die bose dade gepleeg is deur diegene wat veronderstel was om hul eie kinders te beskerm,” het Mbombo bygevoeg. “Die polisie sal voortgaan en alles in hul vermoë te doen om te verseker dat diegene wat misdade pleeg lang vonnisse kry.” Lees ook: Video: Ma tronk toe oor seksdade met haar eie kinders Ma gevonnis na seksdade met kinders Ma erken skokkende seksdade met haar kinders